|  |
| --- |
| **Til høringsparterne** |

Høring over udkast til vejledning om helbredskrav til kørekort

Styrelsen for Patientsikkerhed sender hermed udkast til Vejledning om helbredskrav til høring med **høringsfrist den 10. juli 2017.**

Udkastet til vejledningen adskiller sig væsentligt fra den tidligere vejledning om vurdering af helbredskrav til førere af motorkøretøjer, idet der er lagt et langt større fokus på alle lægers forpligtelse til at udstede kørselsforbud, når en patient ikke længere er i stand til at føre motorkøretøj på betryggende vis.

Årsagen til denne ændring er, at Folketinget netop har vedtaget lovforslag L 201 om en ændring af blandt andet færdselsloven, så reglerne om gyldighedstiden for kørekort til ældre bliver ophævet.

Vejledningen har også en væsentlig anden opbygning end den gamle, som gerne skal gøre den lettere at bruge som værktøj for lægerne i dagligdagen.

Vejledningen er desuden blevet opdateret som følge af implementeringen af Kommissionens direktiv 2016/1105/EU af 7. juli 2016 om ændring af Europa-Parlamentets og Rådets direktiv 2006/126/EF. På den baggrund er blandt andet afsnit om hjerte- og karsygdomme og diabetes blevet opdateret. Derudover er afsnittet om epilepsi ligeledes blevet opdateret.

Vejledningen er ligeledes blevet opdateret, så den i højere grad er i overensstemmelse med kravene i ovenstående direktiver samt kørekortbekendtgørelsen. Der er således en række tidligere krav, der er bortfaldet.

Som følge af ændringerne i Færdselslovens ved lovforslag L 142 om ændring af sanktionerne for kørsel i THC-påvirket tilstand, er vejledningen også blevet opdateret. Der er ikke holdepunkter for, at den trafiksikkerhedsmæssige risiko er større ved indtagelse af cannabisholdige lægemidler end ved en række andre lægemidler som for eksempel stærk smertestillende medicin, hvis disse indtages i henhold til lovlig recept.

Økonomiske og administrative konsekvenser

Ændringerne i Færdselsloven vedrørende ophævelse af gyldighedstiden for kørekort til ældre vil medføre et betydeligt fald i borgernes udgifter til lægeattester.

Der må forventes at være et lidt større ressourceforbrug i sundhedsvæsnet til at rådgive patienterne om bilkørsel set i relation til deres aktuelle sygdom. Der vil på den anden side ske et væsentligt fald tidsforbruget til udfyldelse af lægeerklæringer, da aldersscreeningen, som anført ovenfor, bortfalder.

Der må desuden forventes at ske en mindre stigning i indberetninger af overtrædelse af kørselsforbud til Styrelsen for Patientsikkerhed, hvilket vil kræve et ressourceforbrug i sundhedsvæsenet, i STPS og i politiets administrative centre.

Hos de involverede myndigheder forventes der at blive frigjort langt flere ressourcer som følge af ophævelse af kravene om fornyelse af kørekort på grund af alder.

Bemærkninger til udkastet til vejledningen

Styrelsen anmoder om, at eventuelle bemærkninger sendes til vores hovedmailadresse: stps@stps.dk med oplysning om sagsnr. 3-5010-593/1 senest den 10.juli 2017.

Eventuelle spørgsmål til udkastet kan rettes til Dia Graversen Larsen på dgla@sst.dk eller til stps@stps.dk.

Der vedlægges en liste over høringsparterne.

Høringsmaterialet kan også ses på Høringsportalen på [www.hoeringsportalen.dk](http://www.hoeringsportalen.dk), hvor modtagne høringssvar også vil blive gjort tilgængelige.

Med venlig hilsen

Dia Graversen Larsen